Í Morgunblaðinu í dag er m.a. rætt við Ólaf Marteinsson um óveðrið síðustu daga og afleiðingar þess . Orðrétt segir þar : „ Þetta er algjörlega óþolandi ástand , “ sagði Ólafur Marteinsson , framkvæmdastjóri Ramma hf. í Fjallabyggð , um aðstæður sem sköpuðust vegna óveðursins fyrr í vikunni . „ Við höfum ekkert getað unnið hér í nokkra daga . Það hefur ekki verið hægt að landa úr skipum . Við höfum beðið milli vonar og ótta um ástandið í frystiklefunum . Þar eru mörg hundruð milljóna króna verðmæti . Við höldum að afurðirnar hafi sloppið en hráefnið , óunnin rækja , er orðið ónýtt vegna þess að við gátum ekki unnið það , “ sagði Ólafur . Hann sagði ekki búandi við þetta ástand . Rammi hf. er með rækjuvinnslu á Siglufirði . Þar er líka landað bolfiski úr frystiskipum og ísfiskskipum . Fyrirtækið er ekki með varaaflstöð en var að fá lánaða 400 kW rafstöð til að tryggja að frost héldist í frystigeymslunum . Ólafur kveðst vona að rafveitukerfið lagist sem fyrst . „ Ég held að vinnslur á þessu svæði hvort sem um er að ræða Dalvík , Siglufjörð eða Sauðárkrók , geti borið vitni um að það er ekki búandi við þetta ástand , “ sagði Ólafur . En hvers vegna er þetta svona og hvað þarf að gera til að bæta úr ? „ Ég held að þetta sé að einhverju leyti skipulagsleysi og líka skortur á fjárfestingu , “ sagði Ólafur . „ Ég held að það megi hreinlega kenna fyrirhyggjuleysi og vanrækslu um bilunina sem varð í Skeiðsfossvirkjun . “ Virkjunin er í Fljótum og aflar Siglufirði rafmagns . „ Það þarf að fjárfesta miklu meira í raforkukerfinu . Svo þurfa að vera varaaflstöðvar fyrir hitaveituna og ótrúlegt að svo skuli ekki vera . Einnig er undarlegt að varaafl á Tetra-kerfinu séu rafgeymar , ef ég skil þetta rétt . Þegar þeir tæmast þá er allt úti , “ sagði Ólafur . „ Hér lá allt niðri . Ég er svo heppinn að eiga gamlan bíl og geta hlustað í honum á útvarpið á langbylgju , sem þó heyrist ekki vel hér í Siglufirði . FM-útvarpið datt út , Ríkissjónvarpið , farsímasambandið líka og landlínan . Við vorum algjörlega einangruð . “ Hann sagði að í fyrradag hefði komið rafmagn um stund svo ljósin kviknuðu og hitaveitan komst í gang svo það hlýnaði í húsunum . Svo fór rafmagnið af í fyrrinótt þannig að í gærmorgun var ekkert rafmagn , allt dimmt og kalt og enginn sími . Ólafur segist ekki vita hver forgangsraðar rafmagninu þegar því er hleypt aftur á , en atvinnufyrirtækin séu síðust í röðinni . Það sé skiljanlegt að fólk þurfi hita og ljós , en hjá fyrirtækjunum liggi mikil verðmæti undir skemmdum . Hann segir nokkuð borðleggjandi að Rammi hf. þurfi að koma sér upp varaaflstöð því reynslan sýni að ekki sé hægt að treysta á raforkukerfið . “